Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 364/12/7707	Prešov, 12.12.2012
EEČ : 2-58-5-2012

U Z N E S E N I E

Trestná vec:	obvinená XXXXX  
Prečin:	Sprenevera podľa § 213 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	
v presne nezistenom čase v období od decembra 2011 do februára 2012 v Prešove na XXXXX v pobočke XXXXX, RP II. XXXXX XXXXX, ako zamestnankyňa banky si doposiaľ nezisteným spôsobom prisvojila zverené finančné prostriedky z pridelenej pokladne a použila ich pre svoju potrebu, čím tak spoločnosti XXXXX spôsobila škodu vo výške 6420,-Eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Podľa § 216 odsek 3 Trestného poriadku ukladám obv. XXXXX povinnosť uhradiť poškodenému všetky peňažné splátky v skúšobnej dobe.
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vyšetrovateľ Okresného riaditeľstva PZ, Odboru kriminálnej polície XXXXX, uznesením sp. zn. ORP-368/OEK-PO-2012 z 20.08.2012, podľa § 206 ods. 1 Trestného poriadku vzniesol XXXXX obvinenie pre skutok  kvalifikovaný podľa § 213 ods. 1, ods. 2 písm. a)  Trestného zákona ako prečin sprenevery, ktorý spáchala obvinená tak, ako je to uvedené vo výrokovej časti tohto uznesenia.

V zmysle § 216 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Preskúmaním kompletného vyšetrovacieho spisu som zistil, že u obv. XXXXX sú splnené všetky zákonom stanovené podmienky na uplatnenie postupu podľa § 216 ods. 1 a nasl. Trestného poriadku. 
	
Trestný zákon ustanovuje v osobitnej časti za prečin sprenevery podľa § 213 ods. 2  trest odňatia slobody  až na päť rokov, a teda horná hranica zákonom ustanovenej trestnej sadzby zaň, päť rokov neprevyšuje. 

Obvinená XXXXX v rámci mediačného konania dňa 26.11.2012 pred probačným a mediačným úradníkom Okresného súdu v Prešove po zákonnom poučení o možnosti podmienečného zastavenia trestného stíhania s takýmto postupom  súhlasila, pričom  výslovne vyhlásila, že spáchala skutok, pre ktorý jej bolo vznesené obvinenie a svoje konanie oľutovala. Z vyšetrovacieho spisu nevyplývajú žiadne odôvodnené pochybnosti o tom, že jej vyhlásenie o vine nebolo vykonané slobodne, vážne a zrozumiteľne. 

Súčasťou vyšetrovacieho spisu je Dohoda o náhrade škody zo dňa 16.03.2012 uzatvorená medzi XXXXX a XXXXX, podľa ktorej obv. XXXXX uznáva svoju zodpovednosť za škodu vo výške 6420,-Eur a zaväzuje sa svoj splatný záväzok voči XXXXX zaplatiť splátkami vo výške 300,-Eur mesačne vždy k 15. dňu v mesiaci počnúc od 15.05.2012 až do úplného zaplatenia, najneskôr do 15.02.2014. Ku dňu 26.11.2012 obvinená zaplatila XXXXX z celkovej škody v intenciách Dohody 2100,-Eur.

Obvinená XXXXX doposiaľ súdne trestaná nebola, o čom svedčí Odpis registra trestov na č. l. 93 vyš. spisu, v mieste svojho pobytu, v meste XXXXX (správa z č. l. 94 vyš. spisu) je hodnotená všeobecne. Ako vyplýva z Výpisu z Ústrednej evidencie priestupkov Ministerstva vnútra SR,  obvinená bola doposiaľ raz priestupkovo postihnutá.
S poukazom na splnenie všetkých taxatívne uvedených podmienok v ustanovení § 216 ods. l Trestného poriadku som rozhodol tak, ako je to obsiahnuté vo výrokovej časti tohto uznesenia a trestné stíhanie vedené proti obv. XXXXX som podmienečne zastavil.

Podľa § 217 ods. 1 Trestného poriadku upozorňujem obv. XXXXX na to, že ak v priebehu skúšobnej doby nebude viesť riadny život a nesplní povinnosť nahradiť spôsobenú škodu, rozhodnem a to aj počas skúšobnej doby, že v trestnom stíhaní sa bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor